Tienerseuns vas ná aanval op boerArgieffoto Vier verdagtes, tussen 14 en 18 jaar oud, is in hegtenis geneem nadat ŉ 65-jarige boer Sondagmiddag in die Mooirivier-omgewing in KwaZulu-Natal aangeval en aangerand is. Nick Dollman, woordvoerder van Netcare 911, het gesê die voorval het omstreeks 16:30 op ŉ grondpad sowat 2 km van die man se plaas af plaasgevind. “Volgens inligting van die toneel is die boer deur ŉ groep mans aangeval en aangerand. Hy het verskeie beserings opgedoen en sy linkerarm is ook gebreek. Hy is op die toneel gestabiliseer en na ŉ nabygeleë hospitaal geneem,” het Dollman gesê. Lt.kol. Thulani Zwane, provinsiale polisiewoordvoerder van KwaZulu-Natal, het die voorval aan Maroela Media bevestig. Volgens Zwane het die aanval op die Middelrus-pad plaasgevind. “Die man het na bewering stilgehou en was besig om foto’s te neem toe die groep verbygeloop het. Daar word beweer dat sy honde uit die voertuig gespring en die verdagtes gejaag het. Die verdagtes het daarna die honde verdryf, waarna hulle die man glo met stokke aangerand het,” het Zwane gesê. Die vier verdagtes is kort ná die voorval deur die Mooirivier-polisie in hegtenis geneem. Die verdagtes moet binnekort in die Mooirivier-landdroshof verskyn op aanklag van aanranding met die doel om ernstig te beseer.